ASW ตั้งเป้า Q1 โกยยอดขาย 2 พันลบ. หลังเปิดคอนโด 2 โครงการ 3.8 พันลบ.
ASW ตั้งเป้าโกยยอดขาย Q1/65 กว่า 2 พันลบ. หลังเปิดตัว 2 โครงการคอนโดแบรนด์แอทโมซ ใจกลางเมืองรังสิต-อ่อนนุช มูลค่า 3.8 พันลบ เชื่อมั่นกำลังซื้อฟื้นตัว รับอานิสงส์มาตรการกระตุ้นจากภาครัฐเเละมาตรการ LTV สำหรับสินเชื่อที่อยู่อาศัย
ASW ตั้งเป้าโกยยอดขาย Q1/65 กว่า 2 พันลบ. หลังเปิดตัว 2 โครงการคอนโดฯแบรนด์แอทโมซ ใจกลางเมืองรังสิต-อ่อนนุช มูลค่า 3.8 พันลบ เชื่อมั่นกำลังซื้อฟื้นตัว รับอานิสงส์มาตรการกระตุ้นจากภาครัฐเเละมาตรการ LTV สำหรับสินเชื่อที่อยู่อาศัย
1 ก.พ. 2565

นายกรมเชษฐ์  วิพันธ์พงษ์ ประธานเจ้าหน้าที่บริหาร บริษัท แอสเซทไวส์ จำกัด (มหาชน) หรือ ASW  เปิดเผยว่า ทิศทางตลาดอสังหาริมทรัพย์ในปี 2565 มีแนวโน้มการฟื้นตัวที่ดีขึ้น จากมาตรการกระตุ้นของภาครัฐ การประกาศลดค่าธรรมเนียมการโอนและจดจำนองบ้าน-คอนโดฯ เหลือ 0.01% ถึงวันที่ 31 ธันวาคม 2565 รวมทั้งมาตรการ LTV สำหรับสินเชื่อที่อยู่อาศัย 100% ถึงสิ้นปีนี้ โดยถือเป็นปัจจัยบวกสนับสนุนกำลังซื้อฟื้นตัว สอดคล้องกับบริษัทฯที่มีเอกลักษณ์และแนวคิดของแต่ละแบรนด์ที่ตอบโจทย์ไลฟ์สไตล์การใช้ชีวิตของลูกค้าได้อย่างลงตัว
ขณะเดียวกัน เพื่อเป็นการตอบสนองความต้องการของลูกค้า ทาง ASW จึงได้เปิดตัวโครงการคอนโดมิเนียม 2 โครงการ ประกอบด้วย แอทโมซ คาแนล ( Atmoz Kanaal ) คอนโดฯใหม่สไตล์รีสอร์ท ในพื้นที่ทำเลใจกลางเมืองรังสิต ติดถนนใหญ่ ใกล้สถานีรถไฟฟ้าสายสีแดง จำนวน 978 ยูนิต ราคาเริ่มต้น 1.39 ล้านบาท/ยูนิต มูลค่าโครงการ 1,640.9 ล้านบาท
ขณะที่โครงการ แอทโมซ โอเอซิส อ่อนนุช ( Atmoz Oasis Onnut )  คอนโดฯ ภายใต้คอนเซ็ปต์ สุขโดย…ธรรมชาติ  ใจกลางอ่อนนุช ใกล้สถานีรถไฟฟ้าสายสีเหลือง จำนวน 1,110 ยูนิต ราคาเริ่มต้น 1.49 ล้านบาท/ยูนิต มูลค่าโครงการ 2,188.3 ล้านบาท โดยเปิดขาย Pre-sale ภายในไตรมาส 1 /2565 นี้
ทั้งนี้  ASW เชื่อว่าทั้ง 2 โครงการ “Atmoz Kanaal และโครงการ Atmoz Oasis Onnut แบรนด์ แอทโมซ จะเป็นที่ชื่นชอบ ด้วยทำเลที่ตั้ง ประกอบกับการออกแบบอาคารที่โดดเด่นสวยงาม ฟังก์ชั่นใช้สอยพื้นที่ได้อย่างเต็มประสิทธิภาพ
“พื้นที่สีเขียวขนาดใหญ่ ฟังก์ชันการใช้งานเต็มรูปแบบ ตอบรับทุกไลฟ์สไตล์ และการปรับเข้ากับ New Normal  มาพร้อมกับราคาที่เหมาะสม จะสามารถตอบโจทย์ลูกค้าได้อย่างดี ประกอบกับมาตรการต่างๆ ที่กระตุ้นทำให้ตลาดอสังหาริมทรัพย์มีความคึกคักขึ้น  ช่วยผลักดันยอดขายเพิ่มขึ้น โดยบริษัทฯวางเป้าหมายยอดขายในไตรมาสแรก ไว้ 2,000 ล้านบาท และทั้งปี 8,400 ล้านบาท ซึ่งเชื่อว่าจะสามารถทำผลงานได้ตามเป้าหมายที่วางไว้ ”  นายกรมเชษฐ์ กล่าว